  Виталий Пронин Алнаш ёросысь «Прогресс» эштосысь доярка Л. Кузьмина.Алнаш ёросысь «Прогресс» хозяйствоын, ӟеч ужасьёссэс пусйыса, конторазы азе флаг ӝуто. Берло 3 толэзь ӵоже со тулкымъяськиз Туймыйылысь скал кыскись Лилия Кузьмина понна.Йӧно, синмаськымон кышномурт 21 арлэсь кемагес гурт удысын тырше ни. Лилия Кузьминалэн 48 скалъёсыз, ваньмызлы со шуныт кыл шедьтэ. Пудо маяллямез яратэ, шуэ кышномурт, со бордысь но потэ йӧллэн лыдыз но ӟечлыкез. Л. Кузьмина котькуд скалэзлэсь арскын 1 сюрс 900 килограмм пала йӧл кыске. Туэ сое 3 толэзь пала нокин азьпалтыны ӧз быгаты.- Гуртын улон кельше, скалъёсме, ужме яратӥсько, - вера Лилия Кузьмина. - Ужаны кутскыкум ай, скалъёсты киын кыскылӥмы, али йӧл кошке гумыос кузя, киын секыт ведраосты ӝутъяно ӧвӧл ни. Дорам но скал кыскон аппарат басьтӥ, 2 скал вордӥськомы.Зэм но, «Прогрессын» адямилэсь улонзэ капчиятон понна сюлмасько. Кемаласьгес ини ваньмаз скал гидъёсын йӧл гумыос кыскемын. Пудо сиён но тракторен гидэ ик пыртало. Хозяйствоын 6 фермазы, отын 30-лэсь тросгес скал кыскисьёс ужало. Азьвыл хозяйствоын дояркаос уг тырмо вал. Но Виктор Лебедев кивалтӥсьсы гурт удысэ ужасьёсты кыскыны амал шедьтӥз - пудоен вырисьёслэсь уждунзэс 30 процентлы будэтӥз. Соку фермаосы лыктӥсьёс луизы. Тани Туймыйылысь 3 фермаын ог 20 доярказы, одӥгез гинэ арлыдызъя пенсие потыны вуэмын.Фермаосазы горд сэрегъёс усьтылэмын, отын уж висказы дояркаос, чай юыса, шутэтско, праздникъёссэс пусйыло. Выль арен, 8-тӥ Мартэн ӟечкыланы одно ик вуылэ ачиз кивалтӥсьсы. Ужан интызэс чебер карон понна трос сюлмасько асьсэос ик скал кыскисьёс. Гидъёс котыре сяська мертто, асьсэос ик утялто, гужем татын буй-буй сяськаяське.Лилия Кузьмина Волгоград улосын вордӥськемын, отчы огдырлы Алнаш палъёсысь кошкылӥзы но выльысь берыктӥськизы анай-атаез. Соос быдэс улонзэс гурт удысын тыршизы, ужез яратон сямзэс нылзылы но пыӵатӥзы. Кышномуртлэн Владимир кузпалыз но гуртэз ӝутэ. Соос 3 нылпи вордӥзы, бадӟымез нылзы татчы колхозэ ик бухгалтере ужаны кутскиз, аслаз семьяез вань ини. Шоретӥез Воткинскын дышетске, пичиезлы 4 арес ай. Кузьминъёс Туймыйылэ улыно-вылыно корка ӝутӥзы, сое пуктыны юрттӥськиз колхоззы но.Ангелина СнигирёваТуспуктӥз Максим Егоров  